Az állampolgári jogok országgyűlési biztosának
Jelentése
az OBH 2773/2002. számú ügyben

Előadó: Faragóné dr. Endrődi Zsuzsa
Az eljárás megindulása
A panaszos azért fordult hozzám, mert a tulajdonában álló ingatlanra a Fővárosi Kerületek Földhivatala (továbbiakban: Földhivatal) olyan végrehatási jogot jegyzett be, mely a panaszossal azonos nevű és azonos évben született adós tartozásából eredt. A panaszos csak a végrehajtási jog törléséről szerzett tudomást, mert a bejegyzésről szóló határozattal Őt a Földhivatal nem értesítette. A panaszos szerint a tévedés könnyen elkerülhető lett volna, ha a tulajdoni lapon nemcsak a születési éve, hanem egyéb azonosító adata is szerepel. Sérelmezi, hogy a bejegyzés, ha törlésre került is, a tulajdoni lapon most is olvasható, és a törlésről szóló feljegyzés mellett nincs olyan megjegyzés, hogy a bejegyzés tévedésből történt. Kérte az ügy kivizsgálását és intézkedésemet annak érdekében, hogy a tulajdoni lapon minden azonosító adat feltüntessenek, és a tévesen feljegyzett végrehajtási jog törlése mellett szerepeljen, hogy az téves bejegyzés volt.
A vizsgálatot az Alkotmányban deklarált jogbiztonsághoz való jog sérelmének gyanúja miatt indítottam.

A megállapított tényállás
Az ügyben rövid úton tájékoztatást kértem a bírósági önálló végrehajtótól, és a Fővárosi Kerületek Földhivatalától. Tájékoztatásuk, valamint a panaszos és a Földhivatal által megküldött iratok alapján az alábbi tényállást állapítottam meg.
A Földhivatal 2001. november 15-én kelt határozatával jegyezte be a panaszos ingatlanára a végrehajtási jogot 2391672,.Ft és járulékai erejéig. A bejegyzésről szóló határozatot nem a tulajdoni lapon található címre, hanem a végrehajtó megkeresésében megjelölt címre küldte ki. A 2002. április 11-én kelt, a törlésről szóló határozatot a Földhivatal a tulajdoni lapon bejegyzett címre küldte, majd ugyanerre a címre a végrehajtó is küldött egy foglalási jegyzőkönyvet közel négy millió forint értékben. Így szerzett tudomást a panaszos a történtekről, akinek azonnali intézkedése folytán a végrehajtást kérő, és a végrehajtó előtt is nyilvánvalóvá vált a tévedés.
A végrehajtóhoz benyújtott tulajdoni lap másolaton csak a tulajdonos születési éve volt megjelölve, hiányoztak a születési hónap, nap, és az anyja neve személyi azonosítók. A személyi szám ugyan az eredeti tulajdoni lapon szerepelt, de az a másolat kiadásakor nem jelenhet meg a tulajdoni lapon (1996. évi XX. törvény). Ezért a végrehajtó sem ismerhette. A tulajdoni lapon megjelölt cím ugyan eltért a végrehajtói iratokban szereplő címtől, de erről a végrehajtó és a Földhivatal is úgy gondolkodott, hogy időközben változhatott, és egyébként sem tekinthető azonosító adatnak.

Érintett alkotmányos jog
A jogállamiság, jogbiztonság elve, ebből következően a tisztességes eljáráshoz való jog, és az ingatlan-nyilvántartás közhitelessége [Alkotmány 2. § (1)].

A vizsgálat megállapításai
A fenti tényállásból következik, hogy a Földhivatal ismerte a tulajdonos személyi számát, és ha összehasonlította volna a végrehajtó megkeresésén feltüntetett személyi számmal, akkor nyilvánvalóvá vált volna a tévedés, és a végrehajtási jog feljegyzését elutasította volna.
Ha a tulajdoni lapra az irattárban található adás-vételi szerződésben foglalt összes adatot bejegyezték volna, a tévedést már az adatszolgáltatáskor, a tulajdoni lap másolat kiadásakor ki lehetett volna zárni.
A panaszos tulajdonjogának bejegyzése idején 1987-ben az 1972. évi 31. törvényerejű rendelet volt érvényben. A tvr. végrehajtására kiadott 27/1972.(XII. 31.) MÉM rendelet 9. § (3) bekezdése szerint a bejegyzésben fel kellett tüntetni a jogosult nevét és lakcímét. Állandó belföldi lakóhellyel rendelkező jogosult esetében még a személyi számot kellett a nyilvántartásba bejegyezni. Ezt a Földhivatal rá is vezette a tulajdoni lapra. Abban az időszakban a tulajdoni lapon a személyi szám szolgált azonosításul, és a tulajdoni lap másolatokon is megjelenhetett. A tulajdonos születési évét és anyja nevét csak az 1994. május 19-én hatályba lépett 25/1994.(V. 19.) FM rendelet szerint kellett újra feltüntetni a nyilvántartásban.
A Földhivatal tehát azért nem marasztalható el, hogy a panaszos tulajdonjogának bejegyzésekor a tulajdoni lapon csak jogszabályban elrendelt személyi adatokat jegyezte fel. Elmarasztalható azonban azért, mert a rendelkezésére álló azonosítók elegendők lettek volna az adós és a tulajdonos személyazonosságának megállapításához, de ezeket nem alkalmazta, vagy tévedett az azonosításkor.
A végrehajtó azért nem kísérelte meg, hogy a tulajdoni lapon található egyetlen azonosítón kívül egyéb után is kutasson, mert véleménye szerint az ezzel járó késedelem a végrehajtás sikertelenségéhez vezethetett volna. A végrehajtási jog feljegyzése iránti megkeresésében azonban pontosan feltüntette az adós valamennyi személyi adatát, ideértve a személyi számot is. Tehát kellő gondossággal járt el annak érdekében, hogy a Földhivatal számára az azonosítást lehetővé tegye. Nem számíthatott arra, hogy a Földhivatal az adategyezetést elmulasztja, illetve tévesen intézkedik.
A végrehajtási jog ily módon bejegyzésre került, és amikor a törlése megtörtént nem tett a Földhivatal utalást arra, hogy téves bejegyzésről volt szó. A panaszos úgy érzi, hogy az a körülmény, hogy az időközben már törölt végrehajtási jog teljes terjedelmében látható a tulajdoni lapon, sértő ránézve és alkalmas arra, hogy a nyilvántartásba betekintő személyekben bizalmatlanságot keltsen.
A fentiek alapján megállapítom, hogy a Földhivatal nem kellően körültekintő eljárása sérti az Alkotmányban rögzített jogbiztonsághoz való jogot, ebből következően az ingatlan-nyilvántartás közhitelességét, és a panaszos tisztességes eljáráshoz való jogát. A jogbiztonsággal összefüggő visszásságot a Földhivatal saját hatáskörében részben orvosolta, a tévesen bejegyzett végrehajtási jogot törölte, de az ingatlan-nyilvántartás adatait, nem egészítette ki, pedig arra az irattárban elfekvő iratok alapján lehetősége lett volna. A tisztességes eljárás adott esetben azt is megkívánja, hogy a bejegyzés törlése tartalmazzon utalást arra, hogy az ügyben tévedés történt. Ennek érdekében a következő kezdeményezéssel élek:

Kezdeményezés
Kezdeményezem a Fővárosi Kerületek Földhivatala vezetőjének intézkedését annak érdekében, hogy a szóban forgó tulajdoni lapon a tulajdonosok személyi adatait az irattárban őrzött okirat alapján tüntessék fel, továbbá, hogy a végrehajtási jog törlését egészítsék ki azzal a bejegyzéssel, hogy annak feljegyzése az ingatlan-nyilvántartásba tévedésből történt.

Budapest, 2004. november 16.

Lenkovics Barnabás sk.